b'\n_START_ARTICLE_\nAsiana Airlines Flight 214\n_START_SECTION_\nUlykken\n_START_PARAGRAPH_\nDen 6. juli 2013 klokken 11.26 PDT (18.26 UTC, 20.26 norsk tid) krasjet en Boeing 777-200ER med registreringsnummer HL7742 under landing p\xc3\xa5 rullebane 28L p\xc3\xa5 San Francisco internasjonale lufthavn. Tidlige indikasjoner antyder at flymaskinen traff diket mot San Francisco-bukta. En motor samt haleseksjonen bak trykkskottet akterut ble skilt fra resten av flymaskinen. Den vertikale og begge de horisontale stabilisatorene ble liggende igjen p\xc3\xa5 rullebanen f\xc3\xb8r terskelen, mens resten av flymaskinen med vinger stoppet p\xc3\xa5 venstre side av rullebane 28L. \xc3\x98yenvitner beskrev en stor ildkule da flymaskinen landet, samt ytterligere en eksplosjon minutter etter krasjen som resulterte i en stor m\xc3\xb8rk r\xc3\xb8ykkule som steg opp fra flykroppen. De oppbl\xc3\xa5sbare r\xc3\xb8mningsskliene ble aktivert p\xc3\xa5 en side av flyet og disse ble benyttet til \xc3\xa5 evakuere passasjerene.\n_START_SECTION_\nI kj\xc3\xb8lvannet\n_START_PARAGRAPH_\n\xc3\x85rsaken til krasjet er fortsatt uklar. Terrorisme er ikke en faktor i ulykken, if\xc3\xb8lge offisielle uttalelser. Dette var det f\xc3\xb8rste tilfellet med passasjerd\xc3\xb8dsfall i relasjon til Boeing 777-serien av flymaskiner._NEWLINE_Under en pressekonferanse holdt p\xc3\xa5 SFO bekreftet San Franciscos brannsjef Joanne Hayes-White at det var to d\xc3\xb8de; begge var kvinnelige ten\xc3\xa5ringer med kinesiske pass. Begge likene ble funnet utenfor flykroppen. If\xc3\xb8lge en talsperson fra sykehusene var det fem personer som var kritisk skadet. Ni sykehus i omr\xc3\xa5det mottok totalt 182 skadede personer. Under en SFO-pressekonferanse uttalte talsmann Doug Yakel at kun \xc3\xa9n person var savnet, som var et mye lavere antall enn de tidligere omtalte 60 personene. Under en senere pressekonferanse uttalte Hayes-White at alle ombord var gjort rede for etter en avstemning av registreringene fra de to stedene p\xc3\xa5 flyplassen som hadde tatt i mot passasjerer og besetning fra det forulykkede flyet. 12. juli samme \xc3\xa5r annonserte San Francisco General Hospital at en tredje passasjer, en 15 \xc3\xa5r gammel kinesisk jente, hadde d\xc3\xb8dd av skadene fra ulykken._NEWLINE_Flyplassen var stengt i omtrent fem timer etter krasjen, slik at innkommende fly p\xc3\xa5 vei til San Francisco ble omdirigert til de andre st\xc3\xb8rre flyplassene i San Francisco Bay Area samt til Sacramento og Los Angeles. Senere ble rullebanene 01L/19R og 01R/19L \xc3\xa5pnet igjen, mens ulykkesrullebanen og den parallelle rullebanen forble stengt.\n_START_SECTION_\nEtterforskningen\n_START_PARAGRAPH_\nNational Transportation Safety Board har startet sine unders\xc3\xb8kelser og har sendt personell til \xc3\xa5stedet. Asianas adm.dir Yoon Young-Doo uttalte \xc2\xabforel\xc3\xb8pig forst\xc3\xa5r vi at det ikke var noen motor- eller mekaniske problemer.\xc2\xbb Han kunne ikke si om hjul eller understell fungerte som det skulle. De forel\xc3\xb8pige indikasjonene tilsier at flyet kom inn for lavt og traff demningen da det fors\xc3\xb8kte \xc3\xa5 lande.'